Għeżież ħuti, 1. Insellem lilkom ilkoll minn qalbi. Ġejtu minn kull naħa tad-dinja biex tagħtu ħajja lill-Ewwel Kungress Internazzjonali tal-"Moviment tal-Parroċċi." Merħba bikom! Inħossni ferħan li ninsab magħkom. Fikom insellem lill-Moviment tal-Fokolarini kollu għax intom fergħa minnu. Insellem lil dan il-Moviment u nuri l-apprezzament tieghi għall-impenn biex dejjem aktar iqanqal il-ħajja tal-Vanġelu fis-soċjeta' tal-lum. Nixtieq infakkar ukoll b'mod speċjali lis-sinjorina Chiara Lubich, fundatriċi u president ta' dan il-Moviment imżewwaq, li jissejjah ukoll "Opra ta' Marija", kif ukoll lil dawk kollha li huma mseħbin magħha biex ixerrdu fid-dinja l-imħabba ta' Kristu. Is-suġġett li fuqu se taħsbu f'dawn il-ġranet huwa mportanti ħafna għall-ħajja pastorali tal-knisja. Intom qed tistaqsu lilkom infuskom x'inhu meħtieġ biex tibnu "Parroċċa li hi komunita'!" M'ghandniex xi ngħidu, dan qed tagħmluh għax intom konvinti li l-parroċċa bħala espressjoni mill-aktar antika fil-ħajja tal-Knisja, għad għandha valur. Madankollu fl-aħħar snin ma naqsux dawk li ġiehom dubju dwar il-bżonn tal-parroċċa. Kien hemm min staqsa jekk il-parroċċa tistax tibqa' taħdem fis-sitwazzjoni tal-bliet moderni, biex b'hekk tkun tista' tilqa' l-isfida ta' dinja li sar fiha minn kollox. L-aktar li ġie dubju huwa dwar jekk il-parroċċa għandhiex il-mezzi, u ħajja biżżejjed biex l-Aħbar it-Tajba tkun preżenti u tħalli effett, biex tidħol fil-ħajja tat-tfal, taż-żgħażagħ u ta' l-anzjani, tal-bniedem li rnexxa u ta' dak li ma rnexxiex, tal-bniedem imwarrab, bla skop, indifferenti. 2. Ix-xogħol li għandha tagħmel il-Knijsa llum jidher enormi u żgur li mhix se tkun il-parroċċa weħidha li se ssolvi dan kollu. Madankollu l-parroċċa llum wkoll jista' jkollha staġun ġdid. Minħabba li ħafna drabi jsib ruħu mħawwad u mitluf, il-bniedem tal-lum ifittex l-għaqda ma' l-oħrajn. Wara li jkun ilu jara l-valuri soċjali ta' madwaru jitfarrku, hu jipprova jingħaqad ma' esperjenza ta' għaqda vera u awtentika. Mhux din hi s-sejħa tal-parroċċa, "li tkun dar tal-familja, fejn hemm l-aħwa u fejn issib ruħek milqugħ," "għaqda ta' l-aħwa fl-ispirtu ta' l-unita', il-familja ta' Alla f'post partikulari?". Il-parroċċa mhix prinċipalment organizzazzjoni, biċċa art, jew bini. Il-Parroċċa hija l-ewwelnet komunita' tal-fidili. Fil-fatt hekk ifissirha l-Kodiċi (Can 515,1). Dan hu x-xogħol tal-parroċċa llum: "li tkun komunita', terġa ssib li hi komunita'." Ma nistgħux inkunu nsara kull wieħed għalih waħdu. Li nkunu nsara jfisser li nemmnu u ngħixu l-fidi tagħna flimkien ma' l-oħrajn, li nkunu knisja komunita '. Il-Komunita' titwieled mill-Kelma t'Alla li ngħixu Imma kif titwieled il-komunita'? Intom tafu li l-komunita' mhix sempliċiment xi ħaġa li tista' torganizzaha. Il-komunita' hija komunjoni. Biex titwieled il-komunita' mhux bizzejjed li jkun hemm is-saċerdot, anke jekk, bħala rappreżantant ta' l-Isqof, huwa jwettaq biċċa xogħol ta' siwi. Hemm bżonn l-impenn tal-parruċċani kollha, ghax is-sehem tagħhom jiswa ħafna. Il-Konċilju Vatikan II saħaq b'ħiltu kollha fuq dan (Lumen Gentium, 32-33) (Appostolat tal-Lajċi, 2-3; Saċerdoti 2). Għalhekk ninsab kuntent narakom hekk impenjati, għax tafu bis-sejħa tal-Mulej biex, flimkien mas-saċerdoti tagħkom, jagħmilkom bennejja ta' kumunitajiet ħajjin. Żgur li din mhix biċċa xogħol ħafifa. Din mhix biss komunita' ta' bniedem. Il-komunita' nisranija hija rejalta' umana u divina. Għalhekk il-mistoqsija tagħna dwar kif titwieled komunita' ssib risposta preċiża u sabiħa: fuq kollox ma titwelidx mill-isforzi taghna. Huwa Kristu nnifsu li jqanqalha. Hija t-tħabbira ta' l-Aħbar it-Tajba tieghu li jlaqqa' flimkien lill-insara. (L.G. 26, P.O.4). L-origini u l-bidu tal-komunita' tal-Knijsa hija l-Kelma ta' Alla imxandra, mismugħa, immeditata u mbagħad imqegħda fil-prattika fil-ħafna sitwazzjonijiet ta' kull jum, biex nistgħu "napplikaw il-veritajiet ta' dejjem fiċ-ċirkostranzi konkreti tal-ħajja." (P.O. 4). Mela mhux biżżejjed tisma' l-Kelma mhux biżżejjed titħabbar, jeħtieġ ngħixuha . Naf li intom tiltaqghu fi gruppi żgħar fil-parroċċi tagħkom fejn intom taħsbu fuq il-Kelma ta' Alla, u anke taqsmu ma' xulxin l-esperjenzi li tkuni għextu. Dan igħinkom biex tiskopru l-effett ta' l-Aħbar it-Tajba fil-komunita'. Sewwa, issa qiegħdu din l-iesperjenza ghas-servizz ta' ħutkom irġiel u nisa. Siru bennejja ta' komunitajiiet fejn, fuq l-eżempju ta' l-ewwel komunita' nisranija, tgħix u taġixxi l-Kelma (Atti 6,7; 12-24) Ngħixu l-ħajja bħala Għid li ma jintemmx 3. Il-komunita' nisranija tgħix permezz tal-Kelma, imma bħala ċentru u qofol tagħha għandha l-Ewkaristija (Christus Dominus, 30). Permezz ta' l-Ewkaristija hija tniżżel l-għeruq fil-misteru ta' Kristu Rxuxtat u permezz Tiegħu, fil-għaqda tat-tliet Persuni tat-Trinita' nnifsha. Din hi l-profondita' nisranija! Din hi t-tifsira taċ-Ċelebrazzjoni tal-Liturġija: huma jdaħluna fil-qalba tal-ħajja ta' Alla; fihom aħna niltaqgħu ma' Kristu li miet u rxoxta, u qed igħix fostna. Imma dak li niċċelebraw irid jibdel lil ħajjietna. L-Ewkaristija turina xi jfisser it-taħbit tagħna, id-diffikultajiet li niltaqgħu magħhom fil-ħajja, it-tifsira ta' kull tbatija. Dan kollu, magħqud mas-sagrifiċċju ta' Kristu jista' jinbidel f'offerta lil Alla u f'għajn ta' ħajja. Xejn ma jista' jżomm il-mixja tal-komunita' li tgħallmet tgħix il-ħajja bħala Għid li ma jintemmx: bħala mewt u ħajja ġdida flimkien ma' Kristu (Rum 6,4-8) Sewwa, dan mhuwiex wieħed mill-punti ewlenin li intom tippruvaw tgħixu fl-ispiritwalita' tal-Moviment tal-Folkolari: l-imħabba lejn Ġesu' Msallab u abbandunat? Ghaldaqstant, l-impenn tagħkom mhux imsejjes fuq xi motiv uman biss, fuq sentiment ta' estużjażmu li jgħaddi. Fih imsallab u rxuxtat, intom issibu l-għerq li jagħti l-ħajja lill-komunitatjiet tagħkom u fl-istess ħin it-triq biex jikbru dejjem aktar. Fih issibu l-mod kif tgħixu s-saċerdozju tagħkom bħala mgħammdin. Ħajja soċjali mogħtija l-ħajja bl-imħabba 4. Kif rajna l-komunita' nisranija titwieled mill-kelma, u tniżżel l-għeruq fil-misteru ta' l-Għid. Imma hemm it-tielet ħaġa li tagħmel il-komunita': din hi l-imħabba mnissla f'qalbna mill-Ispirtu s-Santu (Rum 5,5). Fil-fatt x'tiswa komunita' mingħajr l-imħabba? X'tiswa jekk ma twettaqx dak li l-Konċilju jsejjaħ "Liġi" tal-poplu ġdid ta' Alla: il-preċett biex inħobbu bħalma Ġesu' nnifsu ħabb lilna? (L.G.9) X'tiswa mingħajr l-għaqda sħiħa ma' l-Isqof, mal-Knisja universali? Imma din l-imħabba trid tkun tidher. L-imħabba trid tippenetra u ġġib l-ordni fl-aspetti kollha tal-ħajja tal-bnedmin, trid tnissel ħajja soċjali tassew nisranija. Dan huwa importanti – bħalma diġa sħaqt drabi oħra "li l-parroċċa ssir dejjem aktar ċentru ta' ġemgħa ta' bnedmin insara jiġifieri l-parroċċa ssir komunita' sħiħa." (Diskors 24/1/'82) Fil-komunitajiet tagħna huma msejħin biex juru minn qabel iċ-Ċivilta' ta' l-imħabba. U dan ifisser li, fuq il-mudell ta' l-ewwel komunitajiet insara, huma għandhom jibnu strutturi soċjali maħsubin għall-ħtiġijiet ta' l-għaqda ta' bejn l-aħwa. Dan ifisser li jibnu rabtiet mimlijin bl-ispirtu tal-paċi u ta' l-għotja lil xulxin, solidarjeta' li tfejjaq is-soċjeta', ħajja spiritwali komunitarja li tista' tgħaqqad l-imħabba ta' Alla u l-imħabba tal-proxxmu. Naf li f'din il-laqgħa qegħdin tirriflettu fuq dawn l-aspetti kollha. Dawn huma meħtieġa biex il-komunita' ssir aktar matura u biex ix-xhieda tagħha tagħti l-frott mixtieq. Id-dinja tal-lum, li ħafna drabi hi 'l boghod minn Alla, tagħti aktar każ tal-fatti milli tal-kliem. Kien Ġesu' stess li qabbadna fuq din it-triq; "Minn dan jagħraf kulħadd li intom dixxipli tiegħi, jekk ikollkom l-imħabba bejnietkom" (Ġw 13,35). Il-parroċċa hija post privileġġjat biex tingħata din ix-xhieda, billi tirrepti fi żmienna dawk il-ħwejjeġ ta' l-għaġeb li kien fihom l-ewwel komunitajiet, dik il-meravilja ta' ħajja ġdida li mhux biss hi spiritwali imma soċjali u storika. Ħajja flimkien imfassla fuq ix-xhieda tat-Trinita' 6. L-ispiritwalita' tagħkom hija mibnija madwar l-unita'. Bil-ħajja u bl-impenn tagħkom tixtiequ tagħtu sehem ħalli jitwettaq it-Testment ta' Ġesu': "Biex ilkoll inkunu ħaġa waħda. Bħalma int, Missier, inti fija u jiena fik, ħa jkunu huma wkoll ħaġa waħda fina." (Ġw 7,21). B'dan il-kliem il-Mulej qed jissuġġerilna – bħalma qal il-Konċilju Vatikan II — Ċertu xebh bejn l-għaqda tal-persuni divini u l-għaqda bejn ulied Alla fil-veirta' u fl-imħabba" (G.S. 24). Mela l-aqwa mudell ta' kif għandha tkun il-ħajja tal-bnedmin flimkien: it-Trinita! Minn dan il-mudell kbir joħorġu ħafna konsegwenzi anke għall-parroċċa. Il-vokazzjoni sabiħa tal-Komunita' tal-knisja hi li tagħmel minn kollox biex issir, f'ċertu sens, xbieha tat-Trinita' Qaddisa, "billi tgħaqqad flimkien id-differenzi umani (A.A.10) fl-unita' bejn ix-xjuħ u żgħażagħ, nisa u rġiel, intelletwali u ħaddiema, sinjuri u fqar. Mibnija bl-imħabba skond dan il-mudell, il-parroċċi tagħkom jistgħu jwettqu ħidma siewja ma' dawk li jeħtieġu li xi ħadd iressaqhom lejn Kristu. Fedelta' lejn din l-ispiritwalita' biex tkun tista' ssir ħmira tajba. 7. Minn qalbi nawguralkom, egħżież ħuti, li tkomplu fl-impenn tagħkom. Jekk tħabirku biex "titrawmu bil-qalb fl-ispiritwalita' karateristika" tal-Moviment tagħkom – bħalma jistedinkom biex tagħmlu l-Konċilju (A.A. 4) – u fl-istess ħin tibqgħu magħqudin sewwa mas-saċerdoti u l-isqfijiet tagħkom, intom issiru ħmira tajba fil-parroċċi tagħkom. Hekk tkunu tistgħu tgħinuhom jiskopru u jkabbru dejjem aktar il-vokazzjoni tagħhom li jsiru komunita'. Taqtgħux qalbkom mid-diffikultajiet. Kunu mezzi ta' għaqda fost il-gruppi, movimenti u għaqdiet tal-komunitajiet tagħkom! Maria, Omm il-Knisja, tħariskom fil-mixja tagħkom u fil-ħidma tagħkom. Ħadd bħalha, li tat 'il Ġesu' lid-dinja ma jista' jgħinkom biex fil-parroċċi taghkom jiddi d-dawl ta' Kristu. Jekk jiġri hekk il-parroċċi tagħkom iwettqu dejjem aktar il-vokazzjoni tagħhom: li jkunu l-preżenza ta' Kristu fost il-bnedmin (diskors ta' Ġwanni Pawlu II 18/2/1979) Nagħtikom il-Barka Apostolika tieghi! Ġwanni Pawlu II
Bennejja ta' Komunitajiet.